Проект „Активно учене за успешно бъдеще/ Модели за активно учене в образованието и грижата за малки деца – промяна на парадигмата

На 01.11.2024г. бе поставено началото на проект „Активно учене за успешно бъдеще“ на Фондация „Райз България“ в партньорство с 149ДГ „Зорница“ и още три учебни заведения в гр. София. Проектът се реализира с финансовата подкрепа на Тръст за Социална Алтернатива и е естествено продължение на дългогодишната работа на фондация „Райз България“, работеща активно в областта на ранното детство и ранното образование с одобрени от МОН програми.

Продължителността на проекта е четири години и позволява да се обучат изцяло екипите по проекта, както и да се работи целево и фокусирано с четири групи от всяко детско заведение, като това ще даде както подходяща методология и практически насоки на учителите за работа с децата, така и по-задълбочен поглед и фактически доказателства във времето за ефекта от програмата.
Целта на проекта е да подкрепя развитието на капацитета на учителите  в прилагането на модели за ранно детско учене чрез авторската програма Елементът Игра®, както и да подпомогне осигуряването на образователна среда, учебна програма и подходи, които насърчават учене чрез преживяване.
Прилагането на модели за активно учене осигуряват физически условия, учебна програма и подходи, които улесняват приобщаване на деца със специални потребности и деца, чиито майчин език не е български като им помогнат да учат чрез преживяване и участие.

Какво получават участниците в проекта :
· Обучения за екипите на ДГ по модели на активно учене и по Елементът Игра® – първоначално и надграждащо – общо пет обучения за четирите години на проекта;
· Присъждане на квалификационни кредити по лицензираните от МОН програми за преминатите обучения;
· Един път седмично подкрепа и посещения на детската градина и работа с екипите за планиране и прилагане на програмата;
· Комплект играчки, книжки и музикални инструменти по програмите на Елементът Игра®;
· Наръчници за прилагане на Елементът Игра®;
Елементът Игра® е авторска програма на фондацията, чрез чиято утвърдена методика учителите получават  различни инструменти, подходи и възможности да постигат образователните стандарти през най-естествения канал за децата – играта и преживяването. Елементът Игра® е балансирана програма, която е насочена както към професионалистите, така и към децата и родителите, като включва елементите Играчки, Приказки и Музика – всеки от тях предлага различен тип учене, съобразен със спецификите на всяко дете. Повече за програмите може да научите по-долу :

ЕЛЕМЕНТЪТ ИГРА® - ПРИКАЗКИ
Тази програма за творческо четене и изкуства запознава децата с литературата и подпомага езиковото развитие в етап преди да започнат да четат и социално-емоционалните умения и уменията за решаване на проблеми по забавен и креативен начин. Децата слушат приказка и имат възможност да изразят наученото, чрез творчески движения и дейности, свързани с представената тема. Всяка сесия приключва с отбелязване приноса на детето. Програмата е насочена към групова работа с деца на възраст от 3 до 7 години с цел езиково развитие, концентрация, творчество, моторика, социализация и когнитивно развитие.

ЕЛЕМЕНТЪТ ИГРА® - МУЗИКА
Програмата е създадена за деца от ранна до предучилищна възраст, като предлага различен игрови опит на децата. Тя използва мултисензорен подход за среща на децата с музиката и ги запознава по забавен начин със звуците – силен, тих, висок, нисък, с мелодиите и ритмите. Насърчава сътрудничество и общуване в група, взаимодействие, толерантност, лидерство, самостоятелност и др.
Програмата е лесна за приложение и се приема изключително позитивно от деца и от възрастни. В хода на една игрова сесия децата изпълняват различни движения, танцуват, споделят или си партнират в дейности по двойки или в група. Заниманията раздвижват тялото и успокояват ума. Музиката е ритмична и увличаща, и е подбрана от цял свят (в класическата форма на програмата). Програмата се реализира с богат набор от музикални инструменти и други (напр. воали и цветни ленти, парашут, топки). 

ЕЛЕМЕНТЪТ ИГРА® - ИГРАЧКИ
Тази програма е създадена за деца в ранна и предучилищна възраст и възрастните, които се грижат за тях, така че да им предостави забавно и динамично групово преживяване с материали за учене: играчки и книги. Програмата дава възможност за учене и емоционално свързване между децата и техните връстници, както и възрастните.
Целта на програмата е да предостави игрови уроци, които да ангажират децата в забавни и приятни игрови занимания, чрез които да изградят шестте умения на 21-ви век. Децата участват в индивидуална игра, игра по двойки и групова игра с цел да развият уменията си за съвместна работа, комуникация, разбиране на съдържание, критично мислене, творчество и увереност.
Чрез тези уроци децата придобиват умения за слушане, речников запас, фина моторика, позитивни връзки с връстници и възрастни, творческо мислене и въображение, себеизразяване, увереност, радост от слушането, играта и творчеството.

